Ehdotus NEUVOSTON ASETUS neuvoston asetuksen (EY) N:o 1255/97 muuttamisesta pysähdyspaikkojen käytön osalta

(komission esittämä)

PERUSTELUT

Neuvoston asetuksessa (EY) N:o 1255/97 [1] säädetään pysähdyspaikkoja koskevista yhteisön vaatimuksista, joihin kuuluvat terveyttä koskevat toimenpiteet tautien mahdollisen leviämisen estämiseksi sekä velvoite pitää rekisteriä pysähdyspaikoissa toteutetuista eläinten siirroista.

[1] EYVL L 174, 2.7.1997, s. 1.

Tietyt yhteisössä vuonna 2001 ilmoitetut suu- ja sorkkatautitapaukset johtuivat eläinten sekoittumisesta pysähdyspaikoilla. Näiden tautitapausten tutkinnassa paljastui, että terveyttä koskevia toimenpiteitä ja eläinten siirtoa koskevan rekisterin pitämisen velvoitetta ei ollut noudatettu.

Komission päätöksessä 2001/327/EY [2], sellaisena kuin se on viimeksi muutettuna päätöksellä 2002/242/EY [3], kiellettiin pysähdyspaikkojen käyttö väliaikaisesti. Näin haluttiin estää suu- ja sorkkatautiepidemian mahdollinen leviäminen EU:n alueella.

[2] EYVL L 115, 25.4.2001, s. 12.

[3] EYVL L 82, 25.3.2002, s. 18.

Pysähdyspaikkojen käyttö voi olla uhka eläinten terveydelle erityisesti, jos tällaiset pysähdyspaikat eivät toimi asianmukaisesti.

Tästä syystä pysähdyspaikkoihin sovellettavia eläinten terveyttä koskevia sääntöjä olisi vahvistettava. Ehdotettu asetuksen (EY) N:o 1255/97 muutos on asianmukaisin keino tämän tavoitteen saavuttamiseksi.

Ehdotus pyrkii nostamaan pysähdyspaikoilla sovellettavien terveyttä koskevien vaatimusten tasoa tautien mahdollisen leviämisen estämiseksi, ja se sisältää velvoitteen ilmoittaa viipymättä toimivaltaisille viranomaisille pysähdyspaikoissa toteutetuista eläinten siirroista. Erityisesti siinä vaaditaan, että pysähdyspaikkoja saavat käyttää ainoastaan sellaiset eläimet, joiden todistetaan kuuluvan samaan alkuperäkarjaan ja noudattavan sen lajin siitoseläinten terveysvaatimuksia, jonka osalta pysähdyspaikka on hyväksytty. Tilat on myös puhdistettava ja desinfioitava, ja eri eläinerien välillä on pidettävä tauko terveyssyistä.

Ehdotus NEUVOSTON ASETUS neuvoston asetuksen (EY) N:o 1255/97 muuttamisesta pysähdyspaikkojen käytön osalta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta 1991 annetun neuvoston direktiivin 91/628/ETY [4] ja erityisesti sen 13 artiklan 2 kohdan,

[4] EYVL L 340, 11.12.1991, s. 17. Direktiivi sellaisena kuin se on viimeksi muutettuna direktiivillä 95/29/EY (EYVL L 148, 30.6.1995, s. 52).

ottaa huomioon komission ehdotuksen [5],

[5] EYVL C...

sekä katsoo seuraavaa:

(1) Direktiivin 91/628/EY mukaisesti eläimet on säädetyin väliajoin eläinkuljetuksen aikana purettava lastista, ruokittava, juotettava, ja niiden on annettava levätä.

(2) Pysähdyspaikkoja koskevista yhteisön vaatimuksista ja direktiivin 91/628/ETY liitteessä tarkoitetun reittisuunnitelman mukauttamisesta 25 päivänä kesäkuuta 1997 annetussa neuvoston asetuksessa (EY) N:o 1255/97 [6] säädetään tautien mahdollisen leviämisen estämiseksi toteutettavista terveyttä koskevista toimenpiteistä. Lisäksi siinä vahvistetaan eläinten siirtoa koskevan rekisterin pitämisen velvoite.

[6] EYVL L 174, 2.7.1997, s. 1.

(3) Tietyt yhteisössä vuonna 2001 ilmoitetut suu- ja sorkkatautitapaukset johtuivat eläinten sekoittumisesta pysähdyspaikoilla. Näiden tautitapausten tutkinnassa paljastui, että terveyttä koskevia toimenpiteitä ja eläinten siirtoa koskevan rekisterin pitämisen velvoitetta ei ollut noudatettu.

(4) Komission päätöksessä 2001/327/EY [7], sellaisena kuin se on viimeksi muutettuna päätöksellä 2002/242/EY [8], kielletään pysähdyspaikkojen käyttö väliaikaisesti. Näin pyritään estämään suu- ja sorkkatautiepidemian mahdollinen leviäminen yhteisön alueella. Tätä toimenpidettä sovelletaan 31 päivään joulukuuta 2002, ja se on tarpeen korvata asianmukaisilla pysyvillä toimenpiteillä.

[7] EYVL L 115, 25.4.2001, s. 12.

[8] EYVL L 82, 25.3.2002, s. 18.

(5) Pysähdyspaikkojen käyttö voi olla uhka eläinten terveydelle erityisesti, jos tällaiset pysähdyspaikat eivät toimi asianmukaisesti eläinten terveyden kannalta. Tämän vuoksi pysähdyspaikkoihin sovellettavia eläinten terveyttä koskevia sääntöjä olisi vahvistettava. Erityisesti olisi säädettävä, että pysähdyspaikkojen kautta saa kuljettaa ainoastaan sellaisia eläimiä, joiden todistetaan kuuluvan samaan alkuperäkarjaan ja noudattavan sen lajin siitoseläinten terveysvaatimuksia, jonka osalta pysähdyspaikka on hyväksytty. Ne olisi puhdistettava ja desinfioitava kunkin eläinerän poistumisen jälkeen, ja terveyssyistä olisi pidettävä tauko ennen seuraavan eläinerän saapumista.

(6) Yhteisön eläinten terveystilanteen suojelua koskevan perustavoitteen saavuttamiseksi on tarpeen ja aiheellista vahvistaa suhteellisuusperiaatteen mukaisesti pysähdyspaikkojen käyttöä koskevat säännöt. Tässä asetuksessa rajoitutaan siihen, mikä on tarpeen tavoitteiden saavuttamiseksi perustamissopimuksen 5 artiklan kolmannen kohdan mukaisesti.

(7) Yhteisön eläinten terveystilanteen kehittyminen saattaa edellyttää pysähdyspaikkojen käyttöä koskevien edellytysten mukauttamista. On tarpeen säätää menettelystä, jota noudattaen asetuksen (EY) N:o 1255/97 teknisiä säännöksiä voidaan mukauttaa yhteisön eläinten terveystilanteen huomioon ottamiseksi.

(8) Koska tämän asetuksen täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [9] 2 artiklassa tarkoitettuja laajakantoisia toimenpiteitä, ne olisi toteutettava noudattaen direktiivin 91/628/ETY 17 artiklassa säädettyä sääntelymenettelyä.

[9] EYVL L 184, 17.7.1999, s. 23.

(9) Jäsenvaltioiden olisi säädettävä asetuksen (EY) N:o 1255/97 säännösten rikkomiseen sovellettavia seuraamuksia koskevista säännöistä ja varmistettava, että nämä seuraamukset pannaan täytäntöön. Säädettyjen seuraamusten on oltava tehokkaita, oikeasuhteisia ja varoittavia.

(10) Tämän vuoksi asetus (EY) N:o 1255/97 olisi muutettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1255/97 seuraavasti:

1. Muutetaan 4 artikla seuraavasti:

a) Korvataan 2 kohta seuraavasti:

"2. Eläimiä voi olla pysähdyspaikalla yhtä aikaa ainoastaan, jos:

a) niiden terveydellisestä tilasta on annettu samana päivänä todistus ja ne

i) ovat peräisin direktiivin 64/432/ETY 2 artiklassa tarkoitetulta samalta alkuperätilalta tai direktiivin 91/68/ETY 2 artiklassa tarkoitetusta samasta hyväksytystä keräilykeskuksesta, tai

ii) kuuluvat samaan tuontierään ja;

b) niiden terveydellisestä tilasta on annettu todistus asianomaiseen lajiin kuuluviin siitoseläimiin sovellettavien vaatimusten mukaisesti noudattaen direktiivin 90/425/ETY liitteessä A lueteltua yhteisön eläinlääkintälainsäädäntöä ja;

c) ne kuuluvat eläinryhmään, jonka osalta pysähdyspaikka on hyväksytty."

b) Poistetaan 3 kohta.

2. Muutetaan 5 artikla seuraavasti:

a) Poistetaan b kohta.

b) Korvataan h kohta seuraavasti:

"h) ilmoitettava 24 tunnin kuluessa erän lähettämisestä toimivaltaiselle viranomaiselle liitteessä I olevan C osan 7 kohdassa tarkoitetut tiedot sekä pidettävä rekisteriä, säilytettävä se ja pidettävä se toimivaltaisen viranomaisen saatavilla vähintään kolmen vuoden ajan."

3. Lisätään 6 a ja 6 b artikla seuraavasti:

"6 a artikla

Kaikki tämän asetuksen liitteisiin tehtävät muutokset, jotka ovat tarpeen liitteiden mukauttamiseksi eläinten terveystilanteeseen, on tehtävä direktiivin 91/628/ETY 17 artiklassa säädettyä menettelyä noudattaen.

6 b artikla

Jäsenvaltioiden on säädettävä tämän asetuksen säännösten rikkomiseen sovellettavasta seuraamusjärjestelmästä ja toteutettava kaikki tarvittavat toimenpiteet varmistaakseen, että nämä seuraamukset pannaan täytäntöön. Seuraamusten on oltava tehokkaita, oikeasuhteisia ja varoittavia. Jäsenvaltioiden on ilmoitettava näistä säännöksistä sekä 17 artiklan soveltamista koskevista säännöksistä komissiolle viimeistään [...], ja niiden on viipymättä ilmoitettava sille myöhemmin tehtävistä muutoksista, joilla on vaikutusta näihin säännöksiin."

4. Muutetaan liite I seuraavasti:

a) Korvataan A osan 4 kohta seuraavasti:

"4. Ennen eläinten vastaanottamista:

a) pysähdyspaikkojen on oltava vapaina 4 artiklan 2 kohdassa säädetyistä eläimistä,

b) pysähdyspaikoissa on aloitettava puhdistus- ja desinfiointitoimet 24 tunnin kuluessa siellä tätä ennen pidettyjen eläinten poistumisesta,

c) pysähdyspaikkojen on pysyttävä vapaina eläimistä vähintään 24 tunnin ajan desinfioinnin loppuunsaattamisesta."

b) Poistetaan C osan 7 kohdan b alakohta.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja